นานๆ ที ได้มาดื่มด่ำกับอาหารมื้อเลิศในโอกาสพิเศษก็ถือเป็นรางวัลชีวิตเล็กๆ เลยล่ะค่ะ เมื่อวันก่อนเราได้มีโอกาสมาลิ้มรสความเป็นอิตาเลียนแท้ๆ ที่จบมื้อไปด้วยความประทับใจที่ห้องอาหาร Rossini’s โรงแรม Sheraton Grande Sukhumvit ตรงแยกอโศก ที่สามารถเดินทางไปมาได้อย่างสะดวกด้วย BTS และ MRT

เมื่อเข้ามาในห้องอาหาร Rossini’s จะได้รู้สึกถึงกลิ่นอายความเป็นอิตาเลียนแท้ๆ เหมือนได้หลุดออกมาอยู่ที่แคว้นทัสคานีในบรรยากาศสุดอบอุ่น จะเรียกว่าหยุดเวลาที่ไทยมาทานอาหารอิตาเลียนในบ้านอิตาลีก็คงไม่ผิด หาไม่ง่ายเลยจริงๆ ค่ะที่จะได้ทานอาหาร fine-dining ในบรรยากาศอบอุ่นแบบนี้

นอกเหนือจากบรรยากาศของห้องอาหาร Rossini’s ยังโดดเด่นในเรื่องของวัตถุดิบนำเข้าทั้งเนื้อสัตว์ เส้นพาสต้า ชีสต่างๆ น้ำมันมะกอก 

ดื่มด่ำกับบรรยากาศได้ระดับหนึ่งแล้ว บริกรก็นำเมนูมา ดูคร่าวๆ แล้ว ชื่อเมนูจะเป็นภาษาอิตาเลียนค่ะ แต่จะมีภาษาอังกฤษเขียนบรรยายไว้ว่าแต่ละเมนูประกอบด้วยอะไรบ้างและถ้ามีคำถามเกี่ยวกับเมนู บริกรก็พร้อมให้คำแนะนำได้เสมอ เริ่มต้นด้วย Salmone marinata e affumicata, parmigaino cipolline agrodolce, sabbia di cipolla (680++ บาท) หรือสโมคแซลมอนจากแซลมอนพันธุ์นอร์วีเจียน หมักมาอย่างดี หอมกลิ่นควันที่รมด้วยใบออริกาโนแห้ง ความพิเศษอยู่ที่ทางร้านจะเริ่มรมควันตั้งแต่ในครัวจนยกมาเสิร์ฟถึงที่โต๊ะ ด้วยระยะเวลาสั้นๆ ทำให้ควันเคลือบแค่ที่ผิวชิ้นปลา กลิ่นจึงไม่แรงและไม่เสียเทกซ์เจอร์ของเนื้อปลาสดๆ ไป เสิร์ฟพร้อมครีมซอสพาร์เมซานที่ผ่านลิควิดไนโตรเจนออกมาเป็นเนื้อคล้ายไอศกรีม ทานเคียงกับผงหัวหอมและหอมแดง

ต่อด้วย Carne cruda wagyu battolo al coltello, burrata e tartufo nero (650++ บาท) บีฟทาร์ทาร์ชิ้นพอดีคำ ซึ่งทาง Rossini’s เลือกใช้เป็นเนื้อวากิวส่วนที่มีไขมันกำลังดี ไม่เยอะจนเกินไป เหมาะแก่นำมาทานระดับแรร์ ปรุงรสด้วยทรัฟเฟิลออยและต้นหอมได้แบบรสไม่จัดมาก เพื่อให้ได้รสสัมผัสของเนื้ออย่างแท้จริง ด้านล่างจะเป็นบูราต้าซอสที่เป็นชีสสดๆ แทบไม่ผ่านกระบวนการหมักบ่มมากจนเกินไป รสชาติของซอสจึงไม่ไปข่มรสชาติเด่นๆ ของตัวเนื้อ แต่ยิ่งไปเสริมความหอมมันกำลังดีเข้าไปอีก

อยากให้ลอง Culatelo di zibello, spugnole e asparagi bianchi (780++ บาท) พระเอกอยู่ที่คูลาเทลโลแฮมซึ่งมีรสสัมผัสอ่อนนุ่มและหวานกว่าพาร์มาแฮม ทานคู่กับเห็ดโมเรลที่มีเทกเจอร์กรุบกรอบนิดๆ และแอสพารากัสสีขาวหวานกรอบ

มาลองจานหลักกันบ้างค่ะ เริ่มด้วย Garganelli, ragu alla bolognese (520++ บาท) พาสต้าเส้นการ์กาเนลลี ซึ่งมีส่วนผสมของไข่และแป้ง มีความหนึบหนับเฉพาะตัว คลุกเคล้ากับซอส bolognese ที่ใช้ทั้งเนื้อวัวและเนื้อหมู ไขมันจากหมูไปเสริมรสชาติและความชุ่มฉ่ำให้กับเนื้อวัวได้อย่างลงตัว มีพาร์เมซานโรยอีกทีเพิ่มรสชาติเค็มมัน

เกิดมาเพิ่งเคยเห็นริซอสโตสีเขียวก็ที่นี่แหละค่ะ ขอบอกว่าต้องลองซักครั้งจริงๆ Risotto, piselli dolci e guancia brasata (620++ บาท) สีเขียวที่เห็นมาจากถั่วกรีนพีที่ชูรสหวานเด่นออกมา เมื่อทานคู่กับเนื้อแก้มวัวที่ตุ๋นจนรสชาติเข้มข้นเข้าไปในตัวเนื้อ ตัดรสกันได้อย่างพอดีไร้ที่ติ ความพิเศษของริซอสโตจานนี้อีกอย่างก็คือพาร์เมซานชีสที่บ่มเอาไว้นานถึง 22 - 24 เดือน เสริมรสชาติให้จานนี้เพิ่มความฟินอีกทวีคูณ

หนึ่งในเมนูขายดีของทางร้าน Controfiletto Miyazaki Wagyu, cipolle al balsamico (1,850++ บาท) เนื้อมิยาซากิพันธุ์ดี เมื่อกัดเข้าไปแล้ว ความนุ่มลงตัวที่ระเบิดความฉ่ำของเนื้อออกมากลายเป็นความฟินรสเลิศคละคลุ้งอยู่ทั่วปาก ซึ่งส่วนตัวเราแล้วชอบ marbled A4 แบบนี้มากกว่า A5 อยู่แล้วค่ะ เพราะตัว A4 มีความมันแทรกอยู่ในระดับที่พอดีสุดๆ ซึ่งทำให้ไม่กลบรสสัมผัสของตัวเนื้อมากจนเกินไป เสิร์ฟมาคู่กับ banana shalotte ที่นำไป sous vide กับบัลซามิกให้มันซึมเข้าไปในเนื้อ และนำไป caramelize ก่อนนำมาเสิร์ฟ

ปิดท้ายด้วยของหวานที่ขึ้นชื่อ Spuma di cioccolato nero e granita al caffe’ (290++ บาท) ขนมหวานอิตาเลียนที่คล้ายน้ำแข็งไส เกล็ดน้ำแข็งรสกาแฟที่ไม่หยาบและไม่ละเอียดมากจนเกินไป เข้ากันดีกับดาร์คช็อกโกแลตมูสเข้มข้น ครัมเบิลโกโก้ ตกแต่งด้วย golddust ราสป์เบอร์รี และเมอแรงก์สีขาว

จบมื้ออาหารนี้ไปด้วยความประทับใจจริงๆ ใครที่กำลังมองหาร้านอาหารในโอกาสพิเศษ เราขอแนะนำให้ลองมาที่ Rossini’s ค่ะ แล้วทุกคนจะได้ดื่มด่ำความเป็นอิตาเลียนแท้ๆ เหมือนได้ตีตั๋วไปทานที่นู่นจริงๆ สามารถมาลองกันได้ที่ โรงแรม Sheraton Grande Sukhumvit ค่ะ :)

